1. számú melléklet

# Szakmai tájékoztató a tankerületi központok fenntartásában működő általános iskolák 2022/2023. tanév első évfolyamaira történő beiratkozásra vonatkozóan

**Az általános iskolai beiratkozás ideje:**

* **2022. április 21.**
* **2022. április 22.**

**Előzetes feladatok**:

A tankerületi igazgató gondoskodik arról, hogy valamennyi általános iskola közzétegye a saját honlapján a felvételi körzetére vonatkozó információkat, továbbá tankerületi központi szinten az óvodákban és az általános iskolákban kerüljön kifüggesztésre az összes települési iskola és körzete. Azon települések esetében, ahol nincs iskola, a kötelező felvételt biztosító iskoláról a helyben szokásos módon tájékoztassák a szülőket.[[1]](#footnote-1)

A tankerületi igazgató az intézményvezetőkön keresztül – illetve a közvetlenül a tankerületi központhoz forduló szülők esetében személyesen – gondoskodik a korrekt és teljes körű tájékoztatásról.

Ahol sport- és művészeti emelt szintű oktatás folyik, és ehhez az iskola pedagógiai programja szerint alkalmassági vizsga szükséges, az iskolai beiratkozás időpontja előtt azok eredményeiről tájékoztatják a szülőket.[[2]](#footnote-2)

# A beíratással kapcsolatos feladatok:

Az iskola igazgatója gondoskodik a beíratás napján a megfelelő személyi és tárgyi feltételek biztosításáról.

# A beiratkozáshoz szükséges dokumentumok:

* A gyermek nevére kiállított **személyi azonosító**.[[3]](#footnote-3)
* A gyermek nevére kiállított **lakcímet igazoló hatósági igazolvány**.[[4]](#footnote-4)
* Sajátos nevelési igény, hátrányos vagy egyéb különleges helyzetet **tanúsító igazolás**.[[5]](#footnote-5)
  + járási szakértői bizottság szakértői véleménye,
  + sajátos nevelési igényű gyermekek esetében a Szakértői Bizottság szakértői véleménye.
* **Nyilatkozat az életvitelszerű lakcímről**: (2. számú melléklet)
* **Nyilatkozat a közös szülői felügyeleti jog gyakorlására vonatkozóan** (3. számú melléklet) ebben a tekintetben a Polgári Törvénykönyvről szóló 2013. évi V. törvény XVIII. fejezete – A szülői felügyelet gyakorlása – előírásai az irányadók.

A tanköteles tanuló tanulmányainak külföldön történő folytatását - a tanköteles gyermek nyilvántartása céljából - be kell jelenteni a hivatalnak, vagy, ha a tanuló már hazai iskolába beiratkozott, az iskola igazgatójának és a hivatalnak.[[6]](#footnote-6)

A beiskolázás során az intézmény dolgozói rögzítik a gyermekek beiskolázáshoz szükséges adatait.

# Beiratkozást követő feladatok:

A beiratkozást követően, tankerületi központi vagy járási szinten igazgatói értekezlet összehívása javasolt, melynek keretén belül az intézményvezetők tájékoztatják a tankerületi igazgatót a felvételre, elutasításra és sorsolásra javasolt tanulókról. A KRÉTA rendszer beiskolázási moduljának segítségével kiszűrik az esetlegesen több intézménybe is beiratkozó gyermekeket (Dupla jelentkezés).

**Tankerületi igazgatói értekezlet** összehívása:

Az intézményvezetők tájékoztatják a tankerületi igazgatót a felvételre, elutasításra és sorsolásra javasolt tanulókról.

A tanulók osztályba sorolásának tervezésénél figyelembe kell venni azon körülményt, hogy lehetnek olyan, az iskola felvételi körzetébe tartozó tanulók, akiket a fellebbezési eljárás eredményeként el kell helyezni az adott iskolában.

Figyelemmel kell lenni arra, hogy az óvodák által a szakszolgálati ellátórendszerbe irányított tanulóknak beiskolázására született-e már döntés, illetve az mikorra várható.

# A tankerületi igazgató

* kiszűri az esetlegesen több intézménybe is beiratkozó gyermekeket,
* meghatározza az adott iskolában a 2022/2023. tanévben indítható első osztályok számát,
* dönt a maximális osztálylétszám túllépésének engedélyezéséről,
* a döntés során szükséges figyelembe venni az egyes iskolák szakmai alapdokumentumában meghatározott maximálisan felvehető tanulólétszámot, az osztályindításhoz szükséges személyi és tárgyi feltételek meglétét.

Az **intézményvezetők** meghozzák a tanulók felvételével kapcsolatos döntésüket

* a gyermek felvételéről szóló írásbeli tájékoztató (a KRÉTA e-ügyintézés felületén)
* a gyermek felvételének elutasításról szóló határozat (a KRÉTA e-ügyintézés felületén)

**További fontos tudnivalók**

1. A felvétel elutasítása esetén a szülő, a köznevelési törvény 37.§ (2)-(3) bekezdése alapján érdeksérelemre hivatkozással nyújthat be kérelmet a kézhezvételtől számított 15 napon belül. Az eljárást megindító kérelmet, ***a fellebbezést*** az általános közigazgatási rendtartásról szóló 2016. évi CL. törvény (továbbiakban: Ákr.) 118. § (3) bekezdése értelmében annál a hatóságnál kell előterjeszteni, amely a megtámadott döntést hozta. Ha a fellebbezést a fellebbezés elbírálására jogosult hatóságnál nyújtják be, a fellebbezés elbírálására jogosult hatóság a fellebbezést megküldi az első fokú döntést hozó hatóság részére. Elkésettség címén a fellebbezés nem utasítható el, ha a fellebbezésre jogosult a fellebbezési határidőben a fellebbezést az elbírálására jogosult hatóságnál terjeszti elő.

A fentiek értelmében az eljárást megindító kérelmet, fellebbezést az **iskola intézményvezetőjének kell benyújtani**. **Az intézményvezető** javaslatával és a keletkezett iratokkal együtt **8 napon belül megküldi a másodfokon eljáró tankerületi igazgató részére**, ha saját hatáskörben döntését változatlanul fenntartja.

1. A kötelező felvételt biztosító iskola igazgatója a hivataltól kapott nyilvántartás, a kijelölt iskola a megküldött szakértői vélemény vagy a tankerületi központ határozata alapján értesíti a hivatalt, ha a gyermeket az iskolába nem íratták be. Az iskola igazgatója értesíti a hivatalt és a kötelező felvételt biztosító iskola igazgatóját, ha olyan tanköteles tanulót vett fel vagy át, akinek lakóhelye, ennek hiányában tartózkodási helye nem a nevelési-oktatási intézmény körzetében van.[[7]](#footnote-7)

# A Etika/Hit- és erkölcstan oktatásra vonatkozó nyilatkozatot (4. számú melléklet) a beíratáskor meg kell tennie a szülőknek![[8]](#footnote-8)

1. 2011. évi CXC. törvény 50. § (7) [↑](#footnote-ref-1)
2. 2011. évi CXC. törvény 50. § (5) [↑](#footnote-ref-2)
3. 20/2012. (VIII. 31.) EMMI rendelet 22. § (4) [↑](#footnote-ref-3)
4. 20/2012. (VIII. 31.) EMMI rendelet 22. § (4) [↑](#footnote-ref-4)
5. 2011. évi CXC. törvény 47. § (1)-(2) [↑](#footnote-ref-5)
6. 2011. évi CXC. törvény 91. § (2) [↑](#footnote-ref-6)
7. 20/2012. (VIII. 31.) EMMI rendelet 23. § (4), (5) [↑](#footnote-ref-7)
8. 20/2012. (VIII. 31.) EMMI rendelet 182/A. § (6) [↑](#footnote-ref-8)